น้ำมันดิบปิดบวกรับข่าวจีนนำเข้าน้ำมันดิบเพิ่ม
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (10 ส.ค.) หลังจากมีข้อมูลระบุว่า จีนนำเข้าน้ำมันดิบเพิ่มขึ้นในเดือนก.ค. นอกจากนี้ สัญญาน้ำมันดิบยังได้รับแรงหนุนจากการอ่อนค่าของสกุลเงินดอลลาร์ 
11 ส.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ย.เพิ่มขึ้น 1.09 ดอลลาร์ ปิดวานนี้ (10 ส.ค.) ที่ 44.96 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนก.ย.ที่ตลาดลอนดอน เพิ่มขึ้น 1.8 ดอลลาร์ ปิดที่ 50.41 ดอลลาร์/บาร์เรล
สัญญาน้ำมันดิบ WTI ดีดตัวขึ้นหลังจากสำนักงานศุลกากรจีนรายงานว่า จีนนำเข้าน้ำมันดิบในเดือนก.ค.เพิ่มขึ้น 29% สู่ระดับสูงสุดเป็นประวัติการณ์ที่ 30.71 ล้านตัน ขณะเดียวกันการอ่อนค่าของสกุลเงินดอลลาร์ยังช่วยกระตุ้นแรงซื้อเข้ามาในตลาดน้ำมันนิวยอร์ก เนื่องจากสกุลเงินดอลลาร์ที่อ่อนค่าลงส่งผลให้สัญญาน้ำมันดิบซึ่งซื้อขายในรูปสกุลเงินดอลลาร์ มีราคาถูกลงและน่าดึงดูดใจสำหรับนักลงทุนที่ถือครองสกุลเงินอื่นๆ
นอกจากนี้ นักลงทุนในตลาดน้ำมันนิวยอร์กยังมีความเชื่อมั่นมากขึ้น หลังจากดัชนีดาวโจนส์ตลาดหุ้นนิวยอร์กทะยานขึ้นกว่า 200 จุดเมื่อคืนนี้ ขานรับข่าววอร์เรน บัฟเฟตต์ ประกาศทุ่มเงินมหาศาลเพื่อซื้อกิจการพรีซิชั่น แคสต์พาร์ท ซึ่งเป็นบริษัทผลิตชิ้นส่วนในอุตสาหกรรมการบินที่กำลังประสบปัญหา
ด้านนักลงทุนจับตาดูรายงานสต็อกน้ำมันดิบประจำสัปดาห์ ซึ่งสำนักงานสารสนเทศด้านพลังงานสหรัฐ (EIA) จะเปิดเผยในวันพรุ่งนี้เวลา 21.30 น.ตามเวลาไทย ส่วนในรอบสัปดาห์ที่สิ้นสุด ณ วันที่ 31 ก.ค. สต็อกน้ำมันดิบลดลง 4.4 ล้านบาร์เรล สู่ระดับ 455.3 ล้านบาร์เรล ซึ่งมากกว่าที่นักวิเคราะห์คาดว่าจะลดลงเพียง 1.5 ล้านบาร์เรล ขณะที่สต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน ลดลง 542,000 บาร์เรล สู่ระดับ 57.2 ล้านบาร์เรล